Rubin Tjumen

HK Rubin () er en professionel russisk ishockeyklub fra Tjumen, der internationalt er kendt under navnet Rubin Tjumen, og som har hjemmebane i Sportspalads Rubin med 3.346 tilskuerpladser. Siden 2010 har klubben spillet i den næstbedste russiske ishockeyliga, VHL, hvor holdet har vundet mesterskabet to gange, i sæsonerne 2010-11 og 2021-22, og hvor holdet yderligere tre gange har været i finalen. Tidligere har holdet i perioden 1994-99 spillet fem sæsoner i den bedste russiske række, hvor dets bedste resultat var en semifinaleplads i 1995-96.

Klubben blev stiftet i 1950'erne men debuterede først i den sovjetiske liga i sæsonen 1965-66 i den tredjebedste række, Klasse B. Rubin holdt sig i Sovjettiden mest i tredjebedste række men opnåede dog fire sæsoner i perioden 1979-83 i den næstbedste række, Første Liga, hvor holdets bedste placering var en 9.-plads i sæsonen 1980-81.

Efter Sovjetunionens opløsning blev den Internationale Hockey-Liga (IHL) etableret som liga for de bedste hold fra de tidligere sovjetrepublikker, men Rubin Tjumen var ikke blandt ligaens 24 første hold. I stedet blev klubben placeret i den næstbedste række, hvor den opnåede pæn succes med en kvartfinaleplads i 1992-93 og en tredjeplads i Internationale Hockey-Liga 1993-94. Da IHL i 1994 blev udvidet med fire hold, blev Rubin valgt som et af de nye hold og kom dermed for første gang med i den bedste russiske række. Den første sæson i IHL blev som ventet ganske udfordrende for Rubin og holdet missede slutspillet. Men derefter fulgte de tre bedste sæsoner i klubbens historie. I 1995-96 blev holdet nr. 11 i grundspillet og kvalificerede sig dermed for første gang til slutspillet, hvor det overraskende spillede sig helt frem til semifinalerne, hvor det dog tabte til Dynamo Moskva med 1-2 i kampe. I 1996 blev IHL nedlagt og afløst af Ruslands Superliga, hvor Rubin i den første sæson blev nr. 8 i grundspillet og i slutspillet nåede kvartfinalen, hvor holdet måtte strække våben mod Lada Toljatti. I 1997-98 sluttede Rubin grundspillet på 12.-pladsen og kom derfor med i slutspillet for tredje sæson i træk. I slutspillet blev holdet stoppet i ottendedelsfinalen af Dynamo Moskva. 

Derefter gik det imidlertid ned ad bakke for Rubin Tjumen. I 1998-99 endte holdet i nedrykningsspillet og rykkede ned i den næstbedste række, Højeste Liga, hvor holdet skulle komme til at befinde sig de næste 11 sæsoner. I denne periode blev holdets bedste placering en samlet tredjeplads i 2002-03. 

I 2010 blev Højeste Liga afløst af VHL som den næstbedste række i Rusland, og siden da har Rubin med stor succes deltaget i denne liga. I VHL's allerførste sæson i 2010-11 var holdet det bedste i grundspillet og vandt også mesterskabet efter sejr på 4-0 i kampe i slutspilsfinalen mod Neftjanik Almetjevsk. Året efter vandt Rubin igen grundspillet og nåede i denne sæson også finalen i slutspillet, hvor holdet dog tabte med 1-4 i kampe til Toros Neftekamsk. I 2013-14 var Rubin for tredje gang i slutspilsfinalen, hvor holdet tabte med 2-4 i kampe til Saryarka Karaganda. Rubin opnåede sin fjerde finaleplads i sæsonen 2018-19, hvor det dog igen blev til et nederlag til Saryarka Karaganda, denne gang med 1-4 i kampe. I 2021-22 vandt Rubin sit andet VHL-mesterskab, da holdet i slutspilsfinalen besejrede Dinamo Sankt Petersborg med 4-1 i kampe.

Historie

Titler og medaljer

Nationale turneringer 

 Russisk mesterskab
  Semifinalist: 1995-96.

 VHL
  Guld: 2010-11, 2021-22.
  Sølv: 2011-12, 2013-14, 2018-19.

Sæsoner

Sovjetiske liga (1965-92)

Rusland (1992-2009) 

Efter Sovjetunionens opløsning blev den Internationale Hockey-Liga (IHL) etableret som liga for de bedste hold fra de tidligere sovjetiske stater, men Rubin blev ikke valgt som et af ligaens 24 hold. Holdet blev i stedet placeret på næstbedste niveau, i Første Liga.

VHL (2010-) 

I 2010 blev VHL etableret som afløser for Højeste Liga på niveau 2 i russisk ishockey.

Trænere

Kilder / eksterne henvisninger 
 HK Rubin 
 HK Rubin - Historie 
 VHL - Rubin Tjumen

Noter 

Ishockeyklubber i Rusland
Tjumen
Ishockeyklubber i VHL
Etableret i 1959